(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ Α΄

Τρίτη 17 Ιουλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Άδεια απουσίας των Βουλευτών κ.κ. Μ. Γεωργιάδη και Γ. Κασαπίδη, σελ.
3. Ανακοινώνεται στο Τμήμα ότι:
 α) με την υπ’ αριθμόν 9441/5999/16-7-2018 απόφαση του Προέδρου της Βουλής συγκροτήθηκε το προβλεπόμενο από τα άρθρα 71 του Συντάγματος και 29 του Κανονισμού της Βουλής Τμήμα Διακοπής των Εργασιών της Βουλής, σελ.
 β) με την υπ’ αριθμόν 9366/5943/13-7-2018 απόφαση του Προέδρου της Βουλής συγκροτήθηκαν οι προβλεπόμενες από το άρθρο 31 του Κανονισμού της Βουλής Διαρκείς Επιτροπές του Τμήματος Διακοπής των Εργασιών της Βουλής για τις τρεις διαδοχικές συνθέσεις αυτού, Α', Β' και Γ', σελ.
4. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
Συζήτηση επίκαιρης ερώτησης προς τον Υπουργό Εσωτερικών, με θέμα: «Στέγαση της 2ης ΕΜΑΚ (Ειδική Μονάδα Αντιμετώπισης Καταστροφών) Θεσσαλονίκης», σελ.

Γ. ΝΟΜΟΘΕΤΙΚΗ ΕΡΓΑΣΙΑ
Κατάθεση σχεδίου νόμου:

Οι Υπουργοί Υγείας και Οικονομικών, ο Αναπληρωτής Υπουργός Υγείας καθώς και η Υφυπουργός Οικονομικών κατέθεσαν στις 16/7/2018 σχέδιο νόμου: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Επί διαδικαστικού θέματος:
ΚΡΕΜΑΣΤΙΝΟΣ Δ. , σελ.
ΛΥΚΟΥΔΗΣ Σ. , σελ.
ΤΟΣΚΑΣ Ν. , σελ.

Β. Επί της επίκαιρης ερώτησης:
ΔΕΛΗΣ Ι. , σελ.
ΚΡΕΜΑΣΤΙΝΟΣ Δ. , σελ.
ΤΟΣΚΑΣ Ν. , σελ.

ΠΡΑΚΤΙΚΑ ΒΟΥΛΗΣ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ A΄

Τρίτη 17 Ιουλίου 2018

Αθήνα, σήμερα στις 17 Ιουλίου 2018, ημέρα Τρίτη και ώρα 18.00΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Α΄ σύνθεση) για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 13-7-2018 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΝΖ΄ συνεδριάσεως, της Παρασκευής 13 Ιουλίου 2018, σε ό,τι αφορά την ψήφιση στο σύνολο των προτάσεων του Προέδρου της Βουλής: α) «Για την τροποποίηση διατάξεων του Κανονισμού της Βουλής - Μέρος Β΄ (ΦΕΚ 51 Α΄/10.4.1997) και Μέρος Κοινοβουλευτικό (ΦΕΚ 106 Α΄/24.6.1987), όπως ισχύουν» και β) «Τροποποίηση της κατά ΜΕ΄ Συνεδρίασης της 15.12.1994 Απόφασης της Ολομέλειας της Βουλής (ΦΕΚ 234 Α΄/27.12.1994), όπως ισχύει, «περί μισθώσεως από τη Βουλή αναλόγου αριθμού δωματίων για τη διαμονή των στερουμένων ιδιοκτήτου ή μισθωμένης κατοικίας στην περιοχή της τέως Διοικήσεως Πρωτευούσης, Βουλευτών επαρχίας», καθώς και τα Πρακτικά των συνεδριάσεων: ΡΚΣΤ΄ της 29-5-2018, ΡΚΖ΄ της 30-5-2018, ΡΚΗ΄ της 31-5-2018, ΡΚΘ΄ της 1-6-2018, της ΡΛ΄ της 4-6-2018, ΡΛΑ΄ της 5-6-2018, ΡΛΒ΄ της 7-5-2018, της ΡΛΓ΄ της 8-6-2018, ΡΛΔ΄ της 11-6-2018, ΡΛΕ΄ της 13-6-2018, ΡΛΣΤ΄ της 14-6-2018 (πρωί), ΡΛΖ΄ της 14-6-2018 (απόγευμα), ΡΛΗ΄ της 15-6-2018, ΡΜ΄ της 18-6-2018, ΡΜΑ΄ της 20-6-2018, ΡΜΒ΄ της 21-6-2018, ΡΜΓ΄ της 22-6-2018, ΡΜΔ΄ της 25-6-2018, ΡΜΕ΄ της 27-6-2018, ΡΜΣΤ΄ της 28-6-2018, ΡΜΖ΄ της 29-6-2018, ΡΜΗ΄ της 2-7-2018, ΡΜΘ΄ της 4-7-2018, ΡΝ΄ της 5-7-2018, ΡΝΑ΄ της 5-7-2018, ΡΝΒ΄ της 9-7-2018, ΡΝΓ΄ της 10-7-2018, ΡΝΕ΄ της 11-7-2018 (απόγευμα), ΡΝΣΤ΄ της 12-7-2018 και της σημερινής ΡΝΖ΄ της 13-7-2018).

Κυρίες και κύριοι συνάδελφοι, κατ’ αρχάς σας εύχομαι καλό καλοκαίρι και καλή δουλειά στο Τμήμα. Σας παρακαλώ να αποφασίσουμε για τα εξής:

Το Τμήμα για τη διεξαγωγή του νομοθετικού έργου θα συνεδριάζει κάθε Τρίτη, Τετάρτη και Πέμπτη. Εξαιρετικά και όταν οι ανάγκες του νομοθετικού έργου το επιβάλλουν θα αποφασίζουμε για την πραγματοποίηση εμβόλιμων συνεδριάσεων. Το Τμήμα επίσης θα ασκεί κοινοβουλευτικό έλεγχο προς τους αρμόδιους Υπουργούς στην πρώτη και στην τρίτη σύνθεσή του, δύο φορές την εβδομάδα, με επίκαιρες ερωτήσεις κάθε Τρίτη και Πέμπτη και μια φορά κάθε πρώτη και τρίτη εβδομάδα, ημέρα Παρασκευή, με επίκαιρες επερωτήσεις.

Όσον αφορά τις ώρες έναρξης των συνεδριάσεων, την Τρίτη το απόγευμα η συνεδρίαση θα αρχίζει στις 18.00΄, την Τετάρτη στις 10.00΄ το πρωί, την Πέμπτη στις 9.30΄ και την Παρασκευή θα αρχίζει το πρωί στις 10.00΄.

Το Τμήμα συμφωνεί;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς το Τμήμα συνεφώνησε ομόφωνα.

Επίσης, έχω την τιμή να ανακοινώσω στο Τμήμα ότι με την υπ’ αριθμόν 9441/5999/16-7-2018 απόφαση του Προέδρου της Βουλής συγκροτήθηκε το προβλεπόμενο από τα άρθρα 71 του Συντάγματος και 29 του Κανονισμού της Βουλής Τμήμα Διακοπής Εργασιών της Βουλής.

Η απόφαση θα καταχωριστεί στα Πρακτικά της σημερινής συνεδρίασης.

Δεύτερον, με την υπ’ αριθμόν 9366/5943/13-7-2018 απόφαση του Προέδρου της Βουλής συγκροτήθηκαν οι προβλεπόμενες από το άρθρο 31 του Κανονισμού της Βουλής Διαρκείς Επιτροπές του Τμήματος Διακοπής των Εργασιών της Βουλής για τις τρεις διαδοχικές συνθέσεις αυτού, Α΄, Β΄ και Γ΄.

Η απόφαση θα καταχωριστεί, επίσης, στα Πρακτικά της σημερινής συνεδρίασης και θα κοινοποιηθεί στις κυρίες και στους κυρίους Βουλευτές.

(Οι προαναφερθείσες αποφάσεις καταχωρίζονται στα Πρακτικά και έχουν ως εξής:

(ΑΛΛΑΓΗ ΣΕΛΙΔΑΣ)

(ΝΑ ΜΠΟΥΝ ΟΙ ΣΕΛΙΔΕΣ 5-37)

(ΑΛΛΑΓΗ ΣΕΛΙΔΑΣ)

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοισυνάδελφοι,έχω την τιμή να ανακοινώσω στο Τμήμα ότι οι Υπουργοί Υγείας και Οικονομικών, ο Αναπληρωτής Υπουργός Υγείας καθώς και η Υφυπουργός Οικονομικών κατέθεσαν στις 16-7-2018 σχέδιο νόμου: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα».

Παραπέμπεται στην αρμόδια Διαρκή Επιτροπή.

(ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ)

**ΠΡΟΕΔΡΕΥΩΝ** (**Σπυρίδων Λυκούδης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Σήμερα θα συζητηθεί μία επίκαιρη ερώτηση.

Θα μου επιτρέψετε, όμως, προηγουμένως να ανακοινώσω τις τρεις επίκαιρες ερωτήσεις που δεν θα συζητηθούν.

Η τρίτη με αριθμό 1/12-7-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά», δεν θα συζητηθεί.

Η πρώτη με αριθμό 4/12-7-2018 επίκαιρη ερώτηση πρώτου κύκλου του Βουλευτή Καρδίτσης της Νέας Δημοκρατίας κ. Κωνσταντίνου Τσιάρα προς τον Υπουργό Υγείας, με θέμα: «Λειτουργία Παιδιατρικής Κλινικής ΓΝ Καρδίτσας», δεν θα συζητηθεί λόγω κωλύματος του Αναπληρωτή Υπουργού Υγείας κ. Παύλου Πολάκη. Αιτία: φόρτος εργασίας.

Επίσης, η δεύτερη με αριθμό 3/12-7-2018 επίκαιρη ερώτηση πρώτου κύκλου του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς την Υπουργό Τουρισμού, με θέμα: «Τουρισμός Υγείας και Ανάπτυξη», δεν θα συζητηθεί λόγω αναρμοδιότητας.

Αρμόδιο είναι το Υπουργείο Υγείας, κύριε Αντιπρόεδρε, επομένως γι’ αυτό η κ. Κουντουρά λέει ότι δεν τη συζητά.

Μου είχατε ζητήσει να κάνετε ένα σχόλιο. Παρακαλώ αν είναι δυνατόν, όμως, όσο μπορείτε πιο σύντομα.

Ορίστε, έχετε τον λόγο.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Κύριε Πρόεδρε, ξέρω τον Κανονισμό και τύποις είναι έτσι, δηλαδή δεν μπορεί το Υπουργείο Πολιτισμού να απαντάει για θέματα του Υπουργείου Υγείας. Όμως εδώ πρόκειται για την ανθρώπινη ζωή.

Οι πληροφορίες μου από έγκυρες πηγές, από τους γιατρούς του Νοσοκομείου Κω και συγκεκριμένα από τον επικεφαλής της ιατρικής υπηρεσίας, είναι ότι προχθές έγιναν τρεις διακομιδές με αεροπλάνο περιστατικών εμφραγμάτων προς διάφορες κατευθύνσεις, Ρόδο, Κρήτη, Αθήνα, διότι δεν υπήρχε καρδιολόγος στο νοσοκομείο. Δηλαδή, όχι ότι δεν υπήρχε καρδιολογικό τμήμα –που δεν υπάρχει,- αλλά δεν υπήρχε καν γιατρός καρδιολόγος. Τι σημαίνει αυτό; Σημαίνει ότι εκατό χιλιάδες άνθρωποι, που αυτήν τη στιγμή είναι στην Κω -οι τουρίστες και τριάντα πέντε με σαράντα χιλιάδες που είναι οι κάτοικοι- είναι αυτήν τη στιγμή εκτός καλύψεως καρδιολογικής και κάθε μέρα σχεδόν παθαίνει κάποιος κάτι και μεταφέρονται με αεροπλάνα.

Η άποψη του Υπουργείου Υγείας είναι ότι «προκηρύσσουμε τις θέσεις, αλλά δεν υπάρχουν υποψήφιοι». Σωστό. Κατά τη γνώμη μου, θα έπρεπε να γίνει εξαίρεση για τις περιοχές αυτές, αλλά, εν πάση περιπτώσει, αυτή είναι η άποψη του Υπουργείου Υγείας.

Το Υπουργείο, όμως Τουρισμού, όταν πλήττεται άμεσα ο τουρισμός της χώρας, δεν μπορεί, κύριε Πρόεδρε, να λέει ότι είναι αναρμόδιο, γιατί η Κυβέρνηση λειτουργεί συνολικά. Κατά συνέπεια μεταφέρω αυτήν την έκκληση προς πάσαν κατεύθυνση και προς τον Πρωθυπουργό, ότι κάτι πρέπει να γίνει. Από τον στρατό να πάνε στρατιωτικοί ή να γίνει πιο ελεύθερο το σύστημα ούτως ώστε να μπορούν οι γιατροί να είναι…

**ΠΡΟΕΔΡΕΥΩΝ (Σπυρίδων Λυκούδης):** Εντάξει, κύριε Αντιπρόεδρε, θα μεταφερθεί η ένστασή σας στην Υπουργό.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Εν πάση περιπτώσει -και τελειώνω, κύριε Πρόεδρε- η ανθρώπινη ζωή είναι πάνω απ’ όλα και δεν υπάρχει καμμία υπερβολή στην ερώτησή μου ούτε καμμία αντιπολιτευτική διάθεση.

**ΠΡΟΕΔΡΕΥΩΝ (Σπυρίδων Λυκούδης):** Μάλιστα.

Ευχαριστώ πολύ, κύριε Αντιπρόεδρε, να είστε καλά.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Θα μεταφερθεί και από μένα, κύριε Πρόεδρε.

**ΠΡΟΕΔΡΕΥΩΝ (Σπυρίδων Λυκούδης):** Ναι, διότι έχει δίκιο ο κ. Κρεμαστινός. Αφορά και το Υπουργείο Τουρισμού, προφανώς.

**ΔΗΜΗΤΡΙΟΣ ΚΡΕΜΑΣΤΙΝΟΣ (Ε΄ Αντιπρόεδρος της Βουλής):** Δεν έχω καμμία διάθεση να πάρω το θέμα να το κάνω αντιπολιτευτικό.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργών Εσωτερικών):** Κύριε Κρεμαστινέ, και για το καλό του τόπου και της περιοχής σας, μιας περιοχής που έχει τόσο μεγάλο αριθμό τουριστών και άρα πρέπει να έχει και την αντίστοιχη δυνατότητα περίθαλψης, θα μεταφερθεί το θέμα και πιστεύω ότι θα ενημερωθείτε.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ, για την παρέμβαση.

Κυρίες και κύριοι συνάδελφοι, έχουμε και δύο αιτήσεις αδείας:

Ο Βουλευτής κ. Μάριος Γεωργιάδης ζητεί άδεια απουσίας στο εξωτερικό από 18 έως και 19 Ιουλίου 2018 για προσωπικούς λόγους. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Ο Βουλευτής κ. Γεώργιος Κασαπίδης ζητεί άδεια απουσίας στο εξωτερικό, για μετάβασή του στη Γαλλία από 16 έως 24 Ιουλίου 2018. Η Βουλή εγκρίνει;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Συνεπώς η Βουλή ενέκρινε τη ζητηθείσα άδεια.

Προχωρούμε τώρα στη συζήτηση της επίκαιρης ερώτησης, η οποία είναι η τέταρτη με αριθμό 2/12-7-2018 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Εσωτερικών**,** με θέμα: «Στέγαση της 2ης ΕΜΑΚ (Ειδική Μονάδα Αντιμετώπισης Καταστροφών) Θεσσαλονίκης».

Θα απαντήσει ο Αναπληρωτής Υπουργός Εσωτερικών κ. Νικόλαος Τόσκας.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Η ερώτησή μας, κύριε Υπουργέ, αφορά στη στέγαση της 2ηςΕιδικής Μονάδας Αντιμετώπισης Καταστροφών στη Θεσσαλονίκη. Από την ίδρυσή της αυτή η μονάδα, από το 1994 δηλαδή, αυτή η σημαντικότατη μονάδα στεγάζεται μέχρι σήμερα -προσωρινά είπαν τότε, προσωρινότητα, όμως, που κρατά σχεδόν είκοσι τέσσερα χρόνια- στον χώρο του αεροδρομίου «ΜΑΚΕΔΟΝΙΑ» στη Θεσσαλονίκη σε συνθήκες ακατάλληλες.

Ενδεικτικά αναφέρουμε την έλλειψη κατάλληλων χώρων εκπαίδευσης -ζήτημα πολύ σπουδαίο για μια τέτοια υπηρεσία-, την έλλειψη επαρκών χώρων αποθήκευσης, την έλλειψη χώρων υγιεινής, την έλλειψη στεγασμένων χώρων για τη στάθμευση των οχημάτων αυτής της μονάδας.

Μάλιστα, όσο περνούν τα χρόνια, αρχίζουν και πέφτουν και οι σοβάδες από την οροφή του κτηρίου. Είναι ένα κτήριο το οποίο, λόγω και της θέσης αυτής της μονάδας, το τρώει η υγρασία όλο και πιο πολύ.

Όλα αυτά τα χρόνια τώρα παρά τις κατά καιρούς εξαγγελίες των αρμοδίων –κούφιες, όπως αποδείχθηκαν-, η μεταστέγαση της 2ης ΕΜΑΚ της Θεσσαλονίκης δεν έγινε ποτέ. Και σαν να μην έφταναν όλα αυτά, έρχεται τώρα να προστεθεί και η απαίτηση της «FRAPORT»- της νέας ιδιοκτήτριας του αεροδρομίου της Θεσσαλονίκης, όπως και άλλων δεκατριών αεροδρομίων στη χώρα μετά την ιδιωτικοποίησή τους- απαίτηση να μετεγκατασταθεί η 2η ΕΜΑΚ εκτός του χώρου του αεροδρομίου.

Όπως καταλαβαίνετε, το θέμα της οριστικής και μόνιμης στέγασης της 2ης ΕΜΑΚ είναι και σοβαρό και επείγον. Σας το θέσαμε, μάλιστα, και με γραπτή ερώτηση που κατέθεσε το κόμμα μας, το ΚΚΕ, ήδη από τις 8 Μαΐου, για να λάβουμε μια γενικόλογη και αόριστη απάντηση από το Υπουργείο περί καταβαλλόμενων συστηματικών προσπαθειών για την οριστική διευθέτησή του.

Πού βρισκόμαστε σήμερα; Δύο και πλέον μήνες μετά τι έχουν αποδώσει αυτές οι συστηματικές προσπάθειες; Με λίγα λόγια τι κάνει και τι σκοπεύει να κάνει η Κυβέρνηση, ώστε να μετεγκατασταθεί επιτέλους η 2η ΕΜΑΚ μόνιμα σε ένα πλήρως εξοπλισμένο κτήριο, ανάλογο των αναγκών και των υπηρεσιών που προσφέρει;

Ένα δευτερογενές ερώτημα που προκύπτει από αυτή την περίπτωση της ΕΜΑΚ είναι το εξής: Τις 405.000 ευρώ –γιατί τόσες είναι- που διαθέτει η Κυβέρνηση το 2018 συνολικά για τη συντήρηση, την επισκευή και την κατασκευή κτηρίων του Πυροσβεστικού Σώματος, έχει σκοπό η Κυβέρνηση να τις αυξήσει;

Ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργών Εσωτερικών):** Ευχαριστώ, κύριε Πρόεδρε.

Κύριε Δελή, το θέμα των κτηριακών εγκαταστάσεων των Σωμάτων Ασφαλείας, της Αστυνομίας και του Πυροσβεστικού Σώματος, είναι ένα μεγάλο ζήτημα. Δυστυχώς για πάρα πολλά χρόνια και στα δύο αυτά Σώματα τα χρήματα τα οποία δίνονταν για συντήρηση ή μίσθωση κτηριακών εγκαταστάσεων, δεν ήταν αυτά που έπρεπε να δοθούν. Υπάρχουν, μάλιστα, και περιπτώσεις μίσθωσης κτηρίων ακατάλληλων και για τα οποία μάλιστα το μίσθωμα που δινόταν ήταν υπερβολικό.

Καταβάλλουμε μια τεράστια προσπάθεια εξορθολογισμού αυτής της κατάστασης, σε δύσκολους καιρούς, με τα διατιθέμενα ποσά να είναι, πράγματι, μικρά.

Όμως να μπω στο κυρίως θέμα στο θέμα της 2ης ΕΜΑΚ, δηλαδή της Ειδικής Μονάδας Αντιμετώπισης Καταστροφών, που έχει έδρα την περιοχή της Θεσσαλονίκης και η οποία προσωρινά, πράγματι, εγκαταστάθηκε το 1994 στο αεροδρόμιο της Θεσσαλονίκης και από εκεί και πέρα παρέμεινε σε αυτόν τον χώρο. Πράγματι υπάρχει περιορισμένος χώρος, πράγματι είναι πεπαλαιωμένα τα κτήρια κι επιπλέον με την παραχώρηση του αεροδρομίου της Θεσσαλονίκης στη «FRAPORT», υπάρχει και το θέμα της ανακαίνισης γενικότερα των κτηρίων. Δεν υπάρχει απαίτηση από την εταιρεία για άμεση αποχώρηση της ΕΜΑΚ, πλην όμως πρέπει να δοθεί έτσι κι αλλιώς κάποια λύση στο θέμα της εγκατάστασης της ΕΜΑΚ.

Έχουμε τις εξής λύσεις, τις οποίες έχουμε διερευνήσει. Δυο απ’ αυτές τις αναφέρετε και στην ερώτησή σας.

Η πρώτη περίπτωση είναι η ΕΜΑΚ να πάει στο Β΄ ΚΤΕΟ της Θεσσαλονίκης. Το Β΄ ΚΤΕΟ έχει εγκαταστάσεις και μηχανολογικό εξοπλισμό που είναι αρκετά πεπαλαιωμένα. Έχουν μεγάλο κόστος συντήρησης το οποίο -σύμφωνα με μια μελέτη- πλησιάζει τις 369.000 ευρώ, αλλά στην πραγματικότητα εκτιμούμε ότι θα υπερβεί τις 500.000 ευρώ.

Η δεύτερη λύση είναι η ανέγερση νέων κτηριακών εγκαταστάσεων σε χώρο που έχει διατεθεί από τον Δήμο Πυλαίας - Χορτιάτη. Και η μόνη λύση η οποία μπορεί να υπάρξει σε αυτή την περίπτωση, είναι η κατασκευή κτηρίων μέσω ΣΔΙΤ.

Η τρίτη λύση που μπορεί να υπάρξει είναι η μεταφορά της 2ης ΕΜΑΚ στην 113 Πτέρυγα Μάχης, όπου διατέθηκε από τον Υπουργό Εθνικής Άμυνας ένας χώρος δύο χιλιάδων τετραγωνικών μέτρων, προκειμένου να εγκατασταθεί σε αυτόν τον χώρο η 2η ΕΜΑΚ.

Η άλλη λύση είναι στη βιομηχανική περιοχή της Σίνδου, όπου υπάρχει ήδη ο 6ος Πυροσβεστικός Σταθμός της Θεσσαλονίκης με αρκετά μεγάλες εγκαταστάσεις και όπου εκεί μπορεί να συστεγασθεί η 2η ΕΜΑΚ με τον 6ο Πυροσβεστικό Σταθμό. Και σε αυτή την περίπτωση το κόστος είναι ελάχιστο, είναι γύρω στις 10.000 ευρώ για διευθέτηση κάποιων χώρων και μάλιστα οι διευθετήσεις αυτές μπορούν να γίνουν σε μικρό χρονικό διάστημα που δεν υπερβαίνει τους δύο μήνες.

Άρα έχουμε τις εξής λύσεις: Την εύκολη λύση, τη γρήγορη που μπορεί να γίνει, όπως σας είπα, στην περιοχή της Σίνδου. Η δεύτερη λύση είναι στην περιοχή του Δήμου Πυλαίας – Χορτιάτη, όπου το επόμενο διάστημα θα πάει επιτροπή για να ελέγξει τον χώρο και να δει τι μπορεί να γίνει στο πλαίσιο της συνεργασίας για την κατασκευή κτηρίων, με ό,τι κόστος αυτό σημαίνει. Η άλλη περίπτωση, αυτή της περιοχής του Β΄ ΚΤΕΟ, είναι μια περίπτωση που κοστίζει αρκετά. Αυτές τις λύσεις έχουμε στη διάθεσή μας.

Από επιχειρησιακής πλευράς εξυπηρετεί η περιοχή της Σίνδου απ’ ό,τι ξέρετε, είναι κοντά σε περιοχές που πλημμυρίζουν συχνά από τον Αξιό και δίνει μεγαλύτερη δυνατότητα ευελιξίας για να φύγει αυτή η μονάδα, να μην εγκλωβιστεί μέσα στη Θεσσαλονίκη μέσα στην κίνηση και να ενεργήσει όπου χρειαστεί.

Φυσικά θα βόλευε να είχαμε ένα καινούργιο κτήριο με ό,τι εγκαταστάσεις μπορεί να υπάρξουν από κτηριακές μέχρι ελικοδρόμιο, για να έχει επιχειρησιακές δυνατότητες αυτή η μονάδα. Κοιτάζουμε, όπως καταλαβαίνετε, σε δύσκολες εποχές να συνδυάσουμε και το θέμα του κόστους και το θέμα το επιχειρησιακό, ώστε να βρούμε μια γρήγορη λύση. Προσπαθούμε σύντομα να βρούμε γρήγορη λύση για τη μετεγκατάσταση της 2ης ΕΜΑΚ.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε συνάδελφε, έχετε τον λόγο.

**ΙΩΑΝΝΗΣ ΔΕΛΗΣ:** Κύριε Υπουργέ, νομίζω ότι αναγνωρίσατε κι εσείς ότι το ζήτημα της μόνιμης πια στέγασης της 2ης ΕΜΑΚ σε ένα σύγχρονο και λειτουργικό κτήριο, το οποίο να καλύπτει και όλες τις επιχειρησιακές και λειτουργικές της ανάγκες, δεν μπορεί να περιμένει άλλο. Πρέπει να βρεθεί μία λύση. Είκοσι τέσσερα χρόνια είναι ήδη πάρα πολλά.

Νομίζω ότι από τις εναλλακτικές λύσεις που διατυπώσατε εδώ, πρέπει να απορριφθεί η περίπτωση της 113 Πτέρυγας Μάχης, γιατί μιλάμε για στέγαση μιας τέτοιας υπηρεσίας σε κοντέινερ. Όπως καταλαβαίνετε, μην πάμε από το κακό στο χειρότερο για να βρούμε μία προσωρινή λύση.

Νομίζουμε, κύριε Υπουργέ, ότι οι εργαζόμενοι σε κάθε υπηρεσία, σε κάθε εργασιακό χώρο είτε είναι δημόσιος είτε είναι ιδιωτικός, δικαιούνται σύγχρονους, κατάλληλους κι ανθρώπινους όρους εργασίας, παραμονής και διαβίωσης.

Επιπλέον μια τέτοια υπηρεσία, δηλαδή, μια Ειδική Μονάδα Αντιμετώπισης Καταστροφών, από τη φύση της και την αποστολή της, οφείλει να εξασφαλίζει στα μέλη της και τους κατάλληλους εκείνους χώρους εκπαίδευσης, μαζί και με το κατάλληλο εκείνο κλίμα ψυχολογικής υποστήριξης και προετοιμασίας, ώστε να ανταποκριθούν στην υψηλών απαιτήσεων, όπως και να έχει το πράγμα, αλλά και πολύ μεγάλων κινδύνων αποστολή τους, η οποία ας μην το ξεχνάμε, κύριε Υπουργέ, πολλές φορές μας γέμισε όλους με χαρά και με περηφάνια σε πάρα πολλές περιπτώσεις.

Αν απορρίψουμε, λοιπόν, την λύση της 113 Πτέρυγας Μάχης, νομίζουμε –κι εμείς προτείνουμε τουλάχιστον- ως βέλτιστη λύση την επιλογή του οικοπέδου της Πυλαίας, που έχει ακριβώς τα ίδια πλεονεκτήματα με την περίπτωση της βιομηχανικής περιοχής της Σίνδου. Μιλάμε για ένα οικόπεδο δεκαοκτώ στρεμμάτων όπου έχει ήδη ανεγερθεί το ΕΚΑΒ, θα έλεγα μία συγγενική, μια συναφής υπηρεσία με αυτή τη μονάδα. Μπορεί να γίνει από την αρχή, έτσι όπως πρέπει να είναι αυτή η υπηρεσία, να στελεχωθεί, να αποκτήσει τις κτηριακές εγκαταστάσεις, έτσι ώστε να ανταποκριθεί στο έργο της. Και μην ξεχνάμε ότι αυτό το οικόπεδο είναι ακριβώς δίπλα στην περιφερειακή οδό, άρα και η μετακίνηση αυτής της υπηρεσίας μπορεί να γίνει πάρα πολύ γρήγορα.

Βεβαίως γι’ αυτό το ζήτημα θα χρειαστούν χρήματα. Είχε γίνει παλιότερα, τα γνωρίζετε φαντάζομαι, μία μελέτη η οποία -επειδή δεν έγινε η οικοδόμηση του συγκεκριμένου κτηρίου- χρειάζεται αναθεώρηση. Με λίγα λόγια χρειάζονται χρήματα. Κι απ’ ό,τι καταλαβαίνουμε, κύριε Υπουργέ, κι απ’ ό,τι είπατε κι εσείς, η Κυβέρνηση δεν έχει σκοπό να δώσει αυτά τα χρήματα τα οποία απαιτούνται για να βρούμε αυτή τη λύση.

Γιατί η περίπτωση της Σίνδου νομίζω ότι θα οδηγήσει σε ένα στρίμωγμα υπηρεσιών, καθώς λειτουργεί εκεί ο 6ος Πυροσβεστικός Σταθμός. Αν πάει και η ΕΜΑΚ, δεν ξέρω αν θα χωρούν κι αν θα μπορέσουν, πραγματικά, να εγκατασταθούν σε έναν χώρο που να καλύπτει τις δικές τους ανάγκες.

Επίσης και στην περίπτωση του Β΄ ΚΤΕΟ σε εκείνη την περιοχή -είναι στη Λαχαναγορά, στη δυτική είσοδο της πόλης- η εγκατάλειψη εδώ και πολλά χρόνια του συγκεκριμένου κτηρίου απαιτεί πάρα πολλές παρεμβάσεις. Γι’ αυτό και λέμε ότι αν είναι να γίνει κάτι από την αρχή, να γίνει κάτι σωστό. Νομίζω ότι και οι εργαζόμενοι εκεί αν ακούσουν από εσάς ένα πολύ συγκεκριμένο χρονοδιάγραμμα ότι θα γίνει σε έναν χρόνο, σε δύο χρόνια, θα το δεχθούν έτσι ώστε να πάνε σε έναν χώρο, πραγματικά, κατάλληλο της υπηρεσίας και του έργου που προσφέρουν.

Περιμένουμε να ακούσουμε ποια λύση επιλέγει η Κυβέρνηση, αν και έχουμε αρκετές αμφιβολίες, γιατί η κατεύθυνση της κυβερνητικής πολιτικής δεν μας οδηγεί στο να είμαστε και ιδιαίτερα αισιόδοξοι.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΝΙΚΟΛΑΟΣ ΤΟΣΚΑΣ (Αναπληρωτής Υπουργός Εσωτερικών):** Κύριε Δελή, θα συμφωνήσω μαζί σας στο ότι η καλύτερη από τις περιπτώσεις οι οποίες αναφέρθηκαν είναι η περίπτωση του χώρου του Δήμου Πυλαίας, με την προϋπόθεση ότι θα πρέπει να χτιστούν κτήρια εκεί πέρα και κτήρια δεν χτίζονται αύριο το πρωί ή και χρήματα δεν βρίσκονται αύριο το πρωί.

Πράγματι έχω δώσει εντολή τις επόμενες μέρες να πάει εκεί η επιτροπή και να διερευνήσει κατά πόσο είναι δυνατόν να χτιστεί κάτι σύγχρονο σε αυτό τον χώρο μαζί με το ΕΚΑΒ.

Σαν δεύτερη λύση σε ό,τι αφορά τις προτεραιότητες, είναι η περίπτωση της Σίνδου. Προφανώς είναι λίγο μακρύτερα από την πόλη και προφανώς μπορεί να μην εξυπηρετούνται κάποιοι κάτοικοι. Ξέρετε, όμως, εδώ γίνεται ένας συνδυασμός διαφόρων παραγόντων και επιχειρησιακών και οικονομικών και άλλων. Δεν μπορεί πάντα να υπάρχουν όλες οι διευκολύνσεις και όλες οι εργασιακές δυνατότητες κοντά στον χώρο διαμονής των εργαζομένων. Να υπενθυμίσω, όμως, και την τεράστια προσπάθεια που γίνεται στα θέματα της πρόληψης και της αντιμετώπισης των πυρκαγιών σε όλη την Ελλάδα αλλά και στη Θεσσαλονίκη.

Να πάω σε ένα θέμα, που νομίζω ότι έχει εξυπηρετήσει πάρα πολύ την περιοχή της Θεσσαλονίκης. Είναι το ελικόπτερο της Πυροσβεστικής, το οποίο κάνει και επιτήρηση αλλά και αεροδιακομιδές και μεταφορά τραυματιών και ασθενών σε πάρα πολλές περιπτώσεις και εξυπηρετεί κύρια τον χώρο της Χαλκιδικής αλλά και την ευρύτερη περιοχή της Θεσσαλονίκης. Γίνονται τεράστιες προσπάθειες και προσπαθούμε να εκμεταλλευτούμε ό,τι είναι δυνατόν.

Η 2η ΕΜΑΚ είναι μια επίλεκτη μονάδα. Όλες αυτές οι μονάδες αντιμετώπισης καταστροφών είναι επίλεκτες μονάδες. Εμείς στηρίζουμε τον σχεδιασμό μας. Και φέτος το καλοκαίρι στηριζόμαστε σε αυτές τις μονάδες. Στη διάρκεια του χειμώνα η εκπαίδευση και η στρατηγική μας ήταν, ακριβώς, να στηριχτούμε πάνω σε αυτές τις μονάδες, οι οποίες είναι οι πρώτες που επεμβαίνουν για να αντιμετωπίσουν την πυρκαγιά και μετά έρχονται οι υπόλοιποι.

Άρα να είστε σίγουρος ότι κάνουμε ό,τι μπορούμε για να δώσουμε μια βοήθεια, να δώσουμε υποστήριξη σε αυτές τις μονάδες, στο πλαίσιο πάντα των δυνατοτήτων μας.

Εμείς θα προχωρήσουμε όπως σας υποσχέθηκα. Θα γίνει γρήγορα αυτή η μελέτη στον χώρο του Δήμου Πυλαίας και παράλληλα θα δούμε τι δυνατότητες μετεγκατάστασης υπάρχουν μέχρι να χτιστεί το κτήριο στη βιομηχανική περιοχή της Θεσσαλονίκης, στη Σίνδο, ώστε να μπορεί αυτή η μονάδα και να εκπαιδεύεται σωστά και να έχει χώρο για την καθημερινή διαβίωση.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ολοκληρώθηκε η συζήτηση των επικαίρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Τμήματος και ώρα 18.22΄ λύεται η συνεδρίαση για την Πέμπτη 19 Ιουλίου 2018 και ώρα 9.30΄, με αντικείμενο εργασιών του Τμήματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**